शिक्षा व्यवस्था नहीं बदली तो बदलावों को समझ नहीं पाएंगे युवा
Dr Ritesh Malik - Founder & CEO @ Innov8 Coworking -  शिक्षा से डॉक्टर, रितेश मलिक दिल से आंत्रप्रेन्योर हैं। वह भारत के दूसरे सबसे बड़े को-वर्किंग प्लेटफॉर्म Innov8 के संस्थापक हैं।
शिक्षा से डॉक्टर, रितेश मलिक दिल से आंत्रप्रेन्योर हैं। वह भारत के दूसरे सबसे बड़े को-वर्किंग प्लेटफॉर्म Innov8 के संस्थापक हैं। यह प्लेटफॉर्म स्टार्ट-अप्स, कॉर्पोरेट्स , फ्रीलांसर्स और अन्य प्रोफेशनल्स को एक साथ लाता है। रितेश अब तक 60 से ज्यादा स्टार्ट-अप्स में निवेश कर चुके हैं। उन्होंने 2012 में अपनी MBBS की पढ़ाई के अंतिम वर्ष में ALIVE ऐप के रूप में पहला स्टार्ट-अप शुरू किया था, जिसे बाद में बेनेट एंड कोलमैन ग्रुप ने खरीद लिया। आज डॉ. रितेश मलिक स्टार्ट-अप्स को बढ़ावा देने के साथ ही मोहाली में प्लाक्षा यूनिवर्सिटी बना रहे हैं। आज वो बता रहे हैं कि टेक्नोलॉजी के भविष्य को समझना क्यों जरूरी है...
हर कोई जानना चाहता है कि भविष्य में क्या होने वाला है। क्योंकि अगर वो जान जाएं कि भविष्य में क्या होगा तो ये सबसे ज्यादा फायदा देगा। अगर आप जानते हों तो किसी चीज की वैल्यू भविष्य में बढ़ने वाली है तो उसमें किया गया निवेश अपने-आप आपकी वेल्थ बढ़ाता है।
तभी मैं कहता हूं कि भविष्य के संभावित बदलावों पर सिर्फ निगाह ही मत रखिए, बल्कि इसे लेकर चिंतित रहिए। इस पूरे ब्रह्मांड में सिर्फ परिवर्तन ही स्थायी है।
हमें लगता है कि दुनिया में बदलाव बहुत धीरे-धीरे आते हैं, लेकिन अगर आप पिछले दो दशकों को देखें तो हमारे जीने का तरीका बिल्कुल ही बदल गया है।
अगले दो दशकों में ये बदलाव 100 गुना ज्यादा बढ़ जाएंगे। टेक्नोलॉजी में विकास के साथ ही इंटरनेट पहुंच और बेहतर टेक्नोलॉजी के अफोर्डेबल होने की वजह से हम पूरी दुनिया की वैल्यू चेन में एक जबरदस्त शिफ्ट देखने वाले हैं।
हमारी शिक्षा व्यवस्था के साथ दिक्कत ये है कि हम अभी भी अपने छात्रों को इतिहास के बारे में ही पढ़ाते हैं। हम उन्हें उन चीजों में ट्रेनिंग दे रहे हैं जो 10 साल पुरानी हैं। जबकि उन्हें उस फ्यूचर में परफॉर्म करना है जो इससे कहीं आगे होगा।
छात्रों को उन जॉब्स के लिए ट्रेन किया जा रहा है जो आज रेलेवेंट हैं, लेकिन शायद अगले दशक तक उनकी उपयोगिता न रह जाए। इसीलिए हमें शिक्षा को बदलना होगा।
शिक्षा का मकसद कुछ तथ्यों को याद कराना नहीं, बल्कि सोचने का तरीका तैयार करना होना चाहिए। इसीलिए भविष्य को समझने पर ही पूरा फोकस होना चाहिए।
दुनिया का भविष्य ऐसे व्यक्ति के साथ है जो 3 चीजें जानता है…
पहली है…भरोसे से बड़ा कोई ईनाम नहीं हो सकता है। ये भरोसा लोगों के बीच हो सकता है, ये डिजिटल ट्रस्ट हो सकता है या किसी ब्रांड पर भरोसा हो सकता है।
भरोसा एक भावना है। तो आपको समझना होगा कि भविष्य की दुनिया में जहां लोगों का अटेंशन स्पैन लगातार कम होता जा रहा है, भरोसा आपको बड़े ईनाम दिला सकता है।
दूसरी है…टेक्नोलॉजी हर जगह-हर चीज पर हावी होगी। ये किसी स्किल की तरह नहीं बल्कि किसी चीज की तरह होगी। कोडिंग जैसी चीजें आज सिर्फ कुछ स्किलफुल लोगों के पास हैं, मगर भविष्य में ये भी कमोडिटी की तरह ट्रीट होंगी। कोई भी आम आदमी इन कमोडिटी की मदद से इंटरनेट का इस्तेमाल वैसे ही कर पाएगा जैसे कोई एक्सपर्ट करता है। बिना कोडिंग जाने भी वो इंटरनेट प्रोडक्ट्स बना पाएगा। कन्वेंशनल और नॉन-कन्वेंशनल बिजनेस के बीच का फर्क खत्म हो जाएगा। हर बिजनेस टेक्नोलॉजी पर ही आधारित होगा। दुनिया की सभी वैल्यू चेन्स पूरी तरह प्रभावित होंगी।
तीसरी है…सेहत के बारे में ज्ञान। 2018 ऐसा पहला साल था जब अल्पपोषण के मुकाबले अतिपोषण की वजह से ज्यादा लोगों की मौत हुई। प्रदूषण और क्लाइमेट चेंज के साथ ही कैलोरी इनटेक को कंट्रोल करना और स्वस्थ रहना मानवता की बड़ी प्राथमिकता होगी।
मेरे हिसाब से यही तीन बातें हैं जो वाकई में दुनिया को बदलने वाली हैं। और इन सबके साथ ही हमारे सामने रोबोटिक्स, आर्टिफिशियल इंटेलीजेंस, मशीन लर्निंग, इलेक्ट्रिक व्हीकल्स, स्मार्ट सिटीज, इंटरनेट ऑफ थिंग्स, ऑटोनॉमस व्हीकल्स, 5जी, 3डी प्रिंटिंग, मटीरियल साइंस, स्पेस साइंस जैसी टेक्नोलॉजी हैं जो बदलने वाली हैं।
ये वो सेक्टर हैं जहां बहुत ज्यादा बदलाव होने जा रहा है। 80 करोड़ से ज्यादा जॉब्स जो आज रेलेवेंट हैं, आने वाले दशक में खत्म हो सकते हैं।
भविष्य की दुनिया को समझना और इन बदलावों के लिए तैयार रहना बहुत जरूरी है। दुनिया में क्या हो रहा है, क्या बदल रहा है इसके बारे में पढ़ने में वक्त बिताइए।
उदाहरण के लिए पहली बार हम अपने डीएनए में घुसे हैं। सटीक मेडिसिन के जरिये हम ये सुनिश्चित कर सकते हैं कि किसी भी दवा का कोई साइड इफेक्ट न हो। हम ये सुनिश्चित कर सकते हैं कि दवा सिर्फ तय कोशिका पर ही असर दिखाए जो शरीर में दिक्कत पैदा कर रही हो।
बहुत संभव है कि कैंसर जैसी बीमारी बीते कल की बात हो जाए। अगले 1 से डेढ़ दशक में हम ज्यादातर कैंसर्स को खत्म कर सकते हैं। यही दुनिया का भविष्य है।
हम कई नई स्मार्ट सिटीज का डेवलपमेंट देखने वाले हैं। ये शहर ऑटोनॉमस होंगे जो डेटा कलेक्शन करेंगे और निर्बाध तरीके से काम करेंगे। ये जितनी ग्रीन एनर्जी का इस्तेमाल करेंगे उससे ज्यादा का उत्पादन करेंगे। यानी ये शहर कार्बन नेगेटिव होंगे।
भविष्य में हमारे लिए क्या है, ये जानने के लिए मैं बेताब हूं। लेकिन साथ ही डर भी लगता है कि अगर हमने अपनी शिक्षा व्यवस्था और युवाओं की सोच को नहीं बदला तो ऐसे युवाओं की तादाद बहुत ज्यादा होगी जिन्हें पता ही नहीं होगा कि टेक्नोलॉजी की वजह से होने वाले इन बदलावों को कैसे समझें।